《与胡西园》
宋代·黄榦

白露下百草，玄云翳崇冈。
游子暮何之，倏若孤雁翔。
朝发长沙暮，夕息湘山阳。
飞鸣念俦侣，慷慨增悲伤。
故人怀我深，远寄金玉章。
开缄且疾读，慰此饥渴肠。
是时焞中火，朔风扫枯黄。
岁月能几何，皋兰结微霜。
静观天地间，至理何昭彰。
乾行固不息，坤应还无疆。
两曜各循环，皦皦临四方。
人道政如斯，愿君勉其常。
指车策良马，日暮道正长。
徒仆审驱驰，前途畏榛荒。
劣质苦难任，白云怀故乡。
南山一舍隔，动若参与商。
大舶漾中流，矫首空西望。
昆弟真可人，行乐毋相忘。